Ing nginggil sampun kula cariyosakên, bilih tiyang mêndêm punika sagêd nuwuhakên: Ma. Nênêm sanèsipun, sabab anggènipun anglampahi kanthi botên èngêt, dene manawi èngêt, sadaya lêlampahanipun punika mila dipun têmaha, sanajan awon badhe kadadosanipun. Manawi lêrês makatên, lajêng nama tiyang punapa, sabab sampun dipun sumêrêpi bilih latu punika bêntèr sarta sagêd mêjahi têka anjarag lumêbêt ing tumangan, punapa jaman buda, punapa jaman kadewan, punapa cara tiyang Bali. sanajan Balia inggih Bali jaman kina, sanès Bali jaman samangke. Mila kula pitados sangêt bilih tiyang mabuk badhe ical saking sakêdhik. Wêwah-wêwah sarêng pamulangan sangsaya kathah, para mudha sami ngêrtos saking cariyosing gurunipun, utawi saking anggènipun angyêktosi piyambak.